Verlengde afsondering: Regulasies moet aangepas word | Maroela Media
Politieke partye en burgerlike organisasies het Donderdag gepleit dat die regering nie die tydperk van algehele inperking in die huidige formaat verleng nie, omdat dit rampspoedige gevolge vir die ekonomie sal inhou.
Pres. Cyril Ramaphosa het Donderdagaand aangekondig dat dié tydperk met twee weke verleng word tot einde April. Dit sou aanvanklik op 16 April opgehef word. Volgens die president is dié besluit geneem om te verseker dat die goeie vordering wat gemaak is in die stryd teen Covid-19, nie ongedaan gemaak word nie.
Die DA meen 'n verlenging van die tydperk van afsondering sal 'n "ekonomiese ramp" veroorsaak. "Ons sal verkies dat afsondering in die komende weke geleidelik uitfaseer word, eerder as die voorsetting van erge en ekonomies verlammende regulasies wat ons tans sien," sê die DA-leier John Steenhuisen.
Steenhuisen meen dit help nie om lewens te beskerm teen die virus met streng inperkings, net om lewens te verloor weens ekonomiese en finansiële ineenstorting nie. Die DA stel voor dat die lys van noodsaaklike goedere geskrap word sodat handelaars klere en ander voorraad in hulle besit kan verkoop. Geld wat opsy gesit is om sukkelende staatsentiteite te befonds, moet eerder aangewend word om sake-ondernemings te ondersteun en ras moet ook nie 'n kriterium wees vir hulp aan klein- en mediumgrootte sakeondernemings nie.
Die DA se parlementêre leier, John Steenhuisen. (Foto: David Ritchie/ANA)
Die vakbond Cosatu sê hy verstaan die druk waaronder die regering verkeer, maar het sy kommer uitgespreek oor duisende werknemers wat reeds hul werk verloor het of nie betaal word nie omdat hul werkgewers nie in dié tyd 'n inkomste kan genereer nie.
Die Solidariteit Beweging het gewaarsku dat 'n verlenging van die inperkingsperiode in die formaat soos wat dit tans daar uitsien, tot gevolg gaan hê dat die staat van inperking kan inplof.
Volgens Flip Buys, voorsitter van die Solidariteit Beweging, sal die verlenging die ekonomiese en maatskaplike gevolge van die Covid-19-pandemie vererger.
"Radikale veranderings moet aangebring word om die staat van inperking volhoubaar te maak. Mense moet toegelaat word om gesond te werk. Juis omdat dit noodsaaklik is om die lang stryd teen Covid-19 volhoubaar te maak, is veranderings aan regulasies noodsaaklik," sê Buys.
Flip Buys, voorsitter van die Solidariteit Beweging. (Foto: Reint Dykema)
Volgens Buys moet werkplekke ingrypend verander word om mense in staat te stel om gesond te werk.
Die sake organisasie Sakeliga stem saam die uitgebreide tydperk van afsondering kan nie inperking "soos normaal" wees nie.
Piet le Roux, uitvoerende hoof van Sakeliga, sê daar is twee maniere waarop die verlengde inperking van die huidige behoort te verskil.
"Eerstens behoort die regering die onderskeid tussen 'noodsaaklike' en 'nie-noodsaaklike' sake te hersien, en selfs te skrap. Nie alleen is sake in 'n moderne ekonomie almal geïntegreer nie, maar elke sakeonderneming is noodsaaklik in die sin dat dit kos op die tafel sit van personeel, verskaffers en klante in sy waardeketting," sê Le Roux.
"Tweedens behoort minder kwesbare – en meer ekonomies aktiewe – mense meer beweegruimte gebied word sodat groter klem op die beskerming van meer kwesbare mense geplaas kan word. Dit sal nie net die langtermynwelstand van die gemeenskap in geheel bevorder nie, maar ook ekstra ruimte vir akute gesondheidsbestuur laat."
Die VF Plus is ook ten gunste van die opheffing van sekere regulasies sodat mense weer kan begin werk, maar het 'n ernstige beroep op alle Suid-Afrikaners gedoen om aan die verlenging van die inperking gehoor te gee, saam te werk tot almal se gemeenskaplike voordeel en om die deursettingsvermoë te wys waarvoor Suid-Afrikaners bekend is. "Die VF Plus wil klem lê op die president se versoek van sosiale eenheid, kalmte en nugterheid. Hoewel die inperking eerbiedig moet word, is dit belangrik vir mense om steeds uit te reik na mekaar, om die hande te vat en mekaar op elke wyse moontlik te ondersteun en te dra in hierdie uiters moeilike tyd," sê dr. Pieter Groenewald, leier van die VF Plus.
algehele afsondering Cyril Ramaphosa ekonomie In die nuus
Ek stem saam, maatreels moet verander, laat besighede toe om aanlyn besigheid te doen en nie net noodsaaklike produkte nie, alles (ek sal drank dalk nog steeds uitsluit of net beperkings op aankope plaas) Probeer die ekonomie aan die gang hou. Pas nog steeds sosiale afstand toe, dit maak sin. Forseer werkgewers om almal wat kan van die huis af te laat werk, daar moet nuwe maniere geskep word om in hierdie tyd die wiele te laat aanhou rol
ramaphosa sal nie luister na die VF-Plus en die DA nie. hy weet hulle het saam maar iets soos 24% van die stemme in laasjaar se verkiesing gekry en hy weet baie wit mense stem vir hulle. Hy gaan die ekonomiese chaos na lockdown baie gerieflik gebruik om wit besighede finaal te kelder. onteiening sonder vergoeding sal ook bespoedig word.
My gevoel is dat dit vir die President nie n maklike besluit was nie en glo ek daar was behoorlike huiswerk gedoen. Ek verstaan die besluit en was dit die regte besluit. Ons almal gaan finansieel baie swaar trek, maar glo ons sal daar oor kom.
Jy moet ingeteken wees om te stem8-18Jy moet ingeteken wees om te stem
Ek sê dit nog die hele tyd, die virus is lyk my belangriker as die mense self. Mense gaan doodgaan van honger en baie ander siektes en moorde maar dit is niks. Solank jy net nie die ou virussie het of kry nie. En die vermindering in hul salarisse gaan hulle nie eens voel nie en hoe weet ons dat dit regtig gaan gebeur en dat hy masr nie goed sê wat hy dink ons wil hoor? Lyk my hy het alles gesê wat hy dink die mense wil hoor. Ek kyk of luister in elk geval nie meer ns… Lees meer »
Dit is moeilik om 'n balans tussen inperking en die ekonomie te tref.'n Verligting van die beperlkings op goedere wat verkoop mag word sal help om die ekonomie al is dit teen 'n slakkepas aan die gang te hou. Dit kan grootskaalse aflegging deur ondernemings wat ondermeer 'n inkomste tekort ondervind verhoed. Die feit dat die President en ander kans sien om vir drie maande 'n derde van hul salaris af te staan om noodlenigingsfondse te versterk is prysenswaardig maar die feit dat hul so lank met 'n twee-derde salaris kan klaarkom ,wys dalk dat hul in die eerste plek… Lees meer »